2023. gada 26.jūlijā Saistošie noteikumi Nr.SN\_\_/2023

Olainē

Apstiprināti ar Olaines novada domes 2023. gada 26.jūlija sēdes lēmumu (7.prot., \_\_\_. p.)

**Par sociālās palīdzības pabalstiem Olaines novadā**

*Izdoti saskaņā ar*[*Sociālo pakalpojumu un sociālās palīdzības likuma*](https://likumi.lv/ta/id/68488-socialo-pakalpojumu-un-socialas-palidzibas-likums) *3. panta otro daļu,*[*33.*](https://likumi.lv/ta/id/68488-socialo-pakalpojumu-un-socialas-palidzibas-likums#p33)*panta ceturto daļu,*[*36.*](https://likumi.lv/ta/id/68488-socialo-pakalpojumu-un-socialas-palidzibas-likums#p36)*panta piekto un sesto daļu,  
likuma "*[*Par palīdzību dzīvokļa jautājumu risināšanā*](https://likumi.lv/ta/id/56812-par-palidzibu-dzivokla-jautajumu-risinasana)*"*[*14.*](https://likumi.lv/ta/id/56812-par-palidzibu-dzivokla-jautajumu-risinasana#p14)*panta  
sesto daļu, Pašvaldību likuma*[*44.*](https://likumi.lv/ta/id/57255-par-pasvaldibam#p43)*panta otro daļu*

**I. Vispārīgie jautājumi**

1. Saistošie noteikumi (turpmāk – noteikumi) nosaka kārtību, kādā tiek sniegta sociālā palīdzība (turpmāk – pabalsti) zemu ienākumu mājsaimniecībām, pabalstu veidus, to apmēru, piešķiršanas un izmaksāšanas kārtību, kā arī nosaka maznodrošinātas mājsaimniecības ienākumu slieksni.

2. Tiesības saņemt noteikumos paredzētos pabalstus ir personām, kuras ir deklarējušas savu dzīvesvietu Olaines novada pašvaldības administratīvajā teritorijā.

3. Ar sociālo palīdzību saistīto jautājumu risināšanu un lēmumu pieņemšanu Olaines novada dome deleģē Olaines novada pašvaldības aģentūrai "Olaines sociālais dienests" (turpmāk – Sociālais dienests).

4. Maznodrošinātas mājsaimniecības ienākumu slieksnis ir 80 procenti no ienākumu mediānas.

5. Noteikumos lietotie termini:

5.1. bērns – šo noteikumu izpratnē ir persona līdz 18 gadu vecumam un persona, kura iegūst vispārējo, profesionālo vai augstāko izglītību, līdz 24 gadu vecumam;

5.2. darbspējīga persona – šo noteikumu izpratnē ir persona no 15 gadu vecuma līdz valsts vecuma pensijas piešķiršanai nepieciešamajam vecumam, izņemot personu, kurai noteikta invaliditāte, un, izņemot personu, kura iegūst vispārējo, profesionālo vai augstāko izglītību, līdz 24 gadu vecumam.

**II. Pabalstu veidi**

6. Olaines novadā ir šādi pabalsti:

6.1. garantētā minimālā ienākuma pabalsts;

6.2. mājokļa pabalsts;

6.3. veselības aprūpes pabalsti:

6.3.1. pabalsts medikamentu, medicīnas preču iegādes, rehabilitācijas un ārstniecības izdevumiem;

6.3.2. pabalsts higiēnas preču izdevumiem;

6.3.3. pabalsts zobu protezēšanas izdevumiem;

6.4. pabalsts ēdināšanas izmaksu segšanai izglītības iestādē;

6.5. pabalsts bērna apģērba iegādei;

6.6. pabalsts bērnam nometnē;

6.7. transporta pabalsts;

6.8.pabalsts sociālās atstumtības riskam pakļautās personas ēdināšanai.

**III. Materiālās situācijas izvērtēšana un pabalstu piešķiršana**

7. Mājsaimniecības materiālās situācijas izvērtēšanu, pabalstu piešķiršanu un atbilstību trūcīgas vai maznodrošinātas mājsaimniecības statusam nodrošina atbilstoši normatīvajiem aktiem, kas nosaka minimālo ienākumu slieksni un materiālā stāvokļa līmeni, kā arī izvērtē mājsaimniecības materiālo situāciju un sociālās palīdzības saņemšanu.

**IV. Garantētā minimālā ienākuma pabalsts**

8. Pabalstu aprēķina un piešķir atbilstoši normatīvajiem aktiem, kas nosaka minimālo ienākumu slieksni un materiālā stāvokļa līmeni, kā arī kārtību, kādā tiek izvērtēta mājsaimniecības materiālā situācija un sociālās palīdzības saņemšana.

**V. Mājokļa pabalsts**

9. Pabalstu aprēķina un piešķir atbilstoši normatīvajiem aktiem, kas nosaka kārtību, kādā izvērtē mājsaimniecības materiālo situāciju un sociālās palīdzības saņemšanu.

**VI. Veselības aprūpes pabalsti**

10. Pabalstu medikamentu, medicīnas preču iegādes, ārstniecības un rehabilitācijas izdevumiem piešķir kalendārajā gadā:

10.1. līdz 130 *euro* uz vienu personu trūcīgai mājsaimniecībai, kurā ir vismaz viena darbspējīga persona, un maznodrošinātai mājsaimniecībai, kurā nav nevienas darbspējīgas personas;

10.2. līdz 150 *euro* uz vienu personu trūcīgai mājsaimniecībai, kurā nav nevienas darbspējīgas personas.

11. Pabalstu higiēnas preču izdevumiem piešķir kalendārajā gadā:

11.1. līdz 115 *euro* trūcīgas mājsaimniecības, kurā ir vismaz viena darbspējīga persona, un maznodrošinātas mājsaimniecības, kurā nav nevienas darbspējīgas personas, ilgstoši nestaigājošam un kopjamam vecuma pensijas saņēmējam vai ilgstoši nestaigājošai un kopjamai pilngadīgai personai ar invaliditāti;

11.2. līdz 145 *euro* trūcīgas mājsaimniecības, kurā nav nevienas darbspējīgas personas, ilgstoši nestaigājošam un kopjamam vecuma pensijas saņēmējam vai ilgstoši nestaigājošai un kopjamai pilngadīgai personai ar invaliditāti.

12. Pabalstu zobu protezēšanas izdevumiem piešķir līdz 80 *euro* kalendārajā gadā uz vienu personu trūcīgai vai maznodrošinātai mājsaimniecībai, kurā nav nevienas darbspējīgas personas.

13. Pieprasot veselības pabalstu, persona papildus iesniedz izdevumus apliecinošus dokumentus (kases čeka, stingrās uzskaites kvīts vai faktūrrēķina kopija (uzrādot oriģinālu), kurā norādīti personas dati, maksājuma mērķis, samaksas summa un samaksas datums), kas izsniegti kārtējā kalendārajā gadā un kuru kopsumma nav mazāka par 20 *euro*.

14. Pieprasot saistošo noteikumu 10. punktā minēto pabalstu, persona papildus iesniedz ārstējošā ārsta izziņu par veselības stāvokli un nepieciešamību regulāri lietot higiēnas preces.

15. Izņēmuma gadījumos persona var izmantot pabalstu lielākā apmērā, ja ir saņemta rakstiska piekrišana no citām mājsaimniecības pilngadīgajām personām, nepārsniedzot kopējo pabalsta apmēru ģimenei.

16. Piešķirto veselības pabalstu pēc vienošanās ar personu izmaksā skaidrā naudā vai pārskaita uz personas kredītiestādes kontu vai pasta norēķinu sistēmas kontu mēneša laikā pēc lēmuma pieņemšanas.

**VII. Pabalsts ēdināšanas izmaksu segšanai vispārējās izglītības iestādē**

17. Pabalstu piešķir trūcīgas vai maznodrošinātas mājsaimniecības bērnam par faktiski apmeklēto dienu skaitu vispārējās izglītības iestādē, kurā netiek nodrošināta bezmaksas ēdināšana:

17.1. Olaines novada pašvaldības administratīvajā teritorijā esošajās vispārējās izglītības iestādēs atbilstoši Olaines novada domes apstiprinātajām ēdināšanas izmaksām;

17.2. citā pašvaldībā esošajās vispārējās izglītības iestādēs tādā apmērā, kas nepārsniedz Olaines novada domes apstiprinātās ēdināšanas izmaksas Olaines novada pašvaldības administratīvajā teritorijā esošajās vispārējās izglītības iestādēs.

18. Ja vispārējā izglītības iestāde atrodas Olaines novada pašvaldības administratīvajā teritorijā, pabalstu pārskaita pakalpojuma sniedzējam saskaņā ar savstarpēji noslēgtiem sadarbības līgumiem par bērnu ēdināšanu mēneša laikā no pakalpojuma sniedzēja rēķina saņemšanas.

19. Ja vispārējā izglītības iestāde atrodas citas pašvaldības administratīvajā teritorijā, pabalstu, pamatojoties uz ēdināšanas izdevumus apliecinošiem dokumentiem, pārskaita uz pabalsta pieprasītāja kredītiestādes kontu mēneša laikā no izdevumus apliecinoša dokumenta saņemšanas.

**VIII. Pabalsts bērna apģērba iegādei**

20. Pabalstu 75 *euro* vienu reizi kalendārajā gadā piešķir trūcīgai vai maznodrošinātai mājsaimniecībai par katru bērnu, sākot no 1. klases, ja bērns mācās izglītības iestādē.

21. Pabalstu pārskaita uz personas, kura pieprasījusi pabalstu, kredītiestādes kontu vai pasta norēķinu sistēmas kontu mēneša laikā pēc lēmuma pieņemšanas.

**IX. Pabalsts bērnam nometnē**

22. Pabalstu līdz 60*euro* kalendārajā gadā par uzturēšanās izdevumiem nometnē piešķir trūcīgai vai maznodrošinātai mājsaimniecībai par katru bērnu trūcīgas vai maznodrošinātas mājsaimniecības statusa periodā. Pabalstu par dalību nometnē pārskaita uz pabalsta pieprasītāja vai nometnes rīkotāja kredītiestādes kontu mēneša laikā no izdevumus apliecinoša dokumenta saņemšanas.

**X. Transporta pabalsts**

23. Transporta pabalstu 40 *euro* kalendārajā gadā piešķir trūcīgas vai maznodrošinātas mājsaimniecības pilngadīgai personai ar invaliditāti vai personai, kura ir vecuma pensijas saņēmēja, ja tai nav piešķirts valsts pabalsts transporta izdevumu kompensēšanai un tā nesaņem transporta pabalstu kā persona, kura sasniegusi 75 gadu vecumu.

**XI. Pabalsts sociālās atstumtības riskam pakļautās personas ēdināšanai**

24. Ēdināšanas pabalstu 0,90 *euro*  piešķir trūcīgas mājsaimniecības katrai personai vienai ēdienreizei, ja objektīvu apstākļu dēļ mājsaimniecībai nav iespējas vai ir ierobežota iespēja nodrošināt pietiekamu uzturu.

25. Pabalstu pārskaita pakalpojuma sniedzējam vienu reizi mēnesī līdz mēneša pēdējai darba dienai par faktiskajām ēdienreizēm iepriekšējā mēnesī.

**XII. Noslēguma jautājumi**

26. Ar šo noteikumu spēkā stāšanos zaudē spēku Olaines novada domes 2021. gada 24. februāra saistošie noteikumi Nr. SN2/2021 "Par sociālās palīdzības pabalstiem Olaines novadā’’

Domes priekšsēdētājs  A. Bergs

**Paskaidrojuma raksts**

**Olaines novada domes saistošajiem noteikumiem Nr. \_\_\_\_/2023**

**"Par sociālās palīdzības pabalstiem Olaines novadā "**

|  |  |
| --- | --- |
| Paskaidrojuma raksta sadaļa | Norādāmā informācija |
| 1. Mērķis un nepieciešamības pamatojums | 1.1. Saistošo noteikumu projekts "Par sociālās palīdzības pabalstiem Olaines novadā’’ (turpmāk - Saistošie noteikumi) nosaka kārtību, kādā tiek sniegta sociālā palīdzība (turpmāk – pabalsti) zemu ienākumu mājsaimniecībām Olaines novadā, pabalstu veidus, to apmēru, piešķiršanas un izmaksāšanas kārtību, kā arī nosaka maznodrošinātas mājsaimniecības ienākumu slieksni.  1.2. Olaines novada pašvaldībā ir spēkā Olaines novada domes 2021. gada 24. februāra saistošie noteikumi Nr. SN2/2021 " Par sociālās palīdzības pabalstiem Olaines novadā’’, kuri izdoti saskaņā ar [Sociālo pakalpojumu un sociālās palīdzības likuma](https://likumi.lv/ta/id/68488-socialo-pakalpojumu-un-socialas-palidzibas-likums) 3. panta otro daļu, [33.](https://likumi.lv/ta/id/68488-socialo-pakalpojumu-un-socialas-palidzibas-likums#p33) panta trešo daļu, [36.](https://likumi.lv/ta/id/68488-socialo-pakalpojumu-un-socialas-palidzibas-likums#p36) panta piekto un sesto daļu, likuma "[Par palīdzību dzīvokļa jautājumu risināšanā](https://likumi.lv/ta/id/56812-par-palidzibu-dzivokla-jautajumu-risinasana)" [14.](https://likumi.lv/ta/id/56812-par-palidzibu-dzivokla-jautajumu-risinasana#p14) panta sesto daļu, likuma "[Par pašvaldībām](https://likumi.lv/ta/id/57255-par-pasvaldibam)" [43.](https://likumi.lv/ta/id/57255-par-pasvaldibam#p43) panta trešo daļu.  1.3. Likums "[Par pašvaldībām](https://likumi.lv/ta/id/57255-par-pasvaldibam)" zaudējis spēku ar 2023. gada 1. janvāri. No 2023.gada 1.janvāra spēkā ir Pašvaldību likums.  1.4.Pamatojoties uz 2023.gada 8.marta grozījumiem Sociālo pakalpojumu un sociālās palīdzības likumā (Publicēts: [Latvijas Vēstnesis](https://www.vestnesis.lv/ta/id/340389-grozijumi-socialo-pakalpojumu-un-socialas-palidzibas-likuma), 57A, 21.03.2023, OP numurs: [2023/57A.8](https://www.vestnesis.lv/url.php?id=340389)), no 2023.gada 1.jūlija spēkā stāsies [Sociālo pakalpojumu un sociālās palīdzības likuma](https://likumi.lv/ta/id/68488-socialo-pakalpojumu-un-socialas-palidzibas-likums) 33. panta jaunā redakcija un šī likuma ceturtajā daļā ir ietverts pilnvarojums pašvaldībām maznodrošinātas mājsaimniecības slieksni noteikt ne augstāku par 80 procentiem no ienākumu mediānas (Sociālo pakalpojumu un sociālās palīdzības likuma Pārejas noteikumu 53.punkts).  1.5. 2023.gada 6. maijā Ministru kabinets izskatīja MK noteikumu projektu “Grozījumi Ministru kabineta 2020. gada 17. decembra noteikumos Nr. 809 "Noteikumi par mājsaimniecības materiālās situācijas izvērtēšanu un sociālās palīdzības saņemšanu"” (MK Nr.809). MK Nr.809 nosaka, ka 10. punkts (mājokļa formula) un 2. pielikums (ienākumu veidi; jaunajā redakcijā; 1.pielikums) un 3.pielikums (mājokļa pabalsta aprēķināšanas minimālās normas; jaunajā redakcijā: 2.pielikums) *piemērojami ar 2023.gada 1.jūniju.*  Tā kā plānotie grozījumi MK Nr.809 papildina un precizē mājokļa aprēķināšanas kārtību, līdz ar to Saistošajos noteikumos nav jāiekļauj normas, kas jau iekļautas augstākstāvošā normatīvā aktā (MK Nr.809).  1.6. No 2023.gada 1.jūlija tiks piemērota ienākumu mediāna 626 euro/mēn. Pamatojoties uz 2023.gada 8.marta grozījumiem likumā “Par sociālo drošību” (Publicēts: [Latvijas Vēstnesis](https://www.vestnesis.lv/ta/id/340390-grozijumi-likuma-par-socialo-drosibu-), 57A, 21.03.2023.OP numurs: [2023/57A.6](https://www.vestnesis.lv/url.php?id=340390)), no 2023.gada 1.jūlija tiek palielināts minimālo ienākumu slieksnis (20% - GMI slieksnis – 125 euro/mēn.; 50% trūcīgas mājsaimniecības slieksnis -313 euro/mēn.; ne vairāk kā 80% - maznodrošinātas mājsaimniecības slieksnis – no 313,01 euro/mēn. līdz 501 euro/mēn. (Likuma ‘’Par sociālo drošību’’ 2.2 panta otrā daļa, Pārejas noteikums).  1.7. Laika periodā no 01.07.2023. līdz stāsies spēkā Saistošie noteikumi tiks piemērots Olaines novada domes 2021. gada 24. februāra saistošajos noteikumos Nr. SN2/2021 "Par sociālās palīdzības pabalstiem Olaines novadā” noteiktais maznodrošinātas mājsaimniecības ienākumu slieksnis - 436 *euro* pirmajai vai vienīgajai personai mājsaimniecībā un 305 *euro* pārējām personām mājsaimniecībā.  Tā kā 436 euro ir aptuveni 70 procenti no ienākumu mediānas, nav pretruna ar 2023.gada 8.marta grozījumiem (stāsies spēkā 01.07.2023) Sociālo pakalpojumu un sociālās palīdzības likuma 33. panta ceturtajā daļā noteikto - maznodrošinātas mājsaimniecības slieksni noteikt ne augstāku par 80 procentiem no ienākumu mediānas grozījumiem, bet ne zemāku par šā panta trešajā daļā noteikto trūcīgas mājsaimniecības ienākumu slieksni (50 procenti no ienākumu mediānas).  1.8.Saskaņā ar [Pašvaldību likuma](https://likumi.lv/ta/id/336956-pasvaldibu-likums) Pārejas noteikumu 6.punktu dome izvērtē uz likuma "[Par pašvaldībām](https://likumi.lv/ta/id/57255-par-pasvaldibam)" normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam.  1.9. Olaines novada dome ir izvērtējusi Olaines novada domes 2021. gada 24. februāra saistošos noteikumus Nr. SN2/2021 "Par sociālās palīdzības pabalstiem Olaines novadā’’ atbilstību normatīvajiem aktiem un sagatavojusi tos jaunā redakcijā. |
| 2. Fiskālā ietekme uz pašvaldības budžetu | Saistošie noteikumi aizstāj spēkā esošos saistošos noteikumus.  Saistošo noteikumu projektam ir tieša ietekme uz pašvaldības budžetu. Pašvaldības budžetā 2023.gadā Saistošo noteikumu izpildes nodrošināšanai paredzēti 372025 *euro*. Plānotais klientu palielinājums par 15%. Saistībā ar ienākumu mediānas un ar to saistīto minimālo ienākumu sliekšņu palielinājumu tiek plānots, ka 2023.gada budžetam nebūs nepieciešami papildus finanšu līdzekļi. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Mērķa grupa, uz kuru attiecināms Saistošo noteikumu tiesiskais regulējums, ir sociāli neaizsargātas, ar zemiem ienākumiem mājsaimniecības un mājsaimniecībās esošas personas, kuru dzīvesvieta deklarēta Olaines novada pašvaldības administratīvajā teritorijā.  Saistošo noteikumu tiesiskais regulējums sekmēs Saistošo noteikumu mērķgrupu pamatvajadzību nodrošināšanu, sociālās un materiālās situācijas uzlabošanos.  Saistošo noteikumu tiesiskais regulējums tieši neietekmēs uzņēmējdarbības vidi un konkurenci. |
| 4. Ietekme uz administratīvajām procedūrām un to izmaksām | Saistošo noteikumu izpildi nodrošina Olaines novada pašvaldības aģentūra “Olaines sociālais dienests”, kuras lēmumus var apstrīdēt Olaines novada pašvaldībā. Olaines novada pašvaldības lēmumus var pārsūdzēt Administratīvajā rajona tiesā.  Administratīvo procedūru izmaksas nav paredzētas. |
| 5. Ietekme uz pašvaldības funkcijām un cilvēkresursiem | Saistošie noteikumi izstrādāti, lai nodrošinātu iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus atbilstoši [Pašvaldību likuma](https://likumi.lv/ta/id/336956-pasvaldibu-likums) [4. panta pirmās daļas 9.punktam.](https://likumi.lv/ta/id/336956-pasvaldibu-likums#p5)  Saistošo noteikumu izpildes nodrošināšanai nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci. |
| 6. Informācija par izpildes nodrošināšanu | Saistošo noteikumu izpildi un pabalstu izmaksu nodrošina Olaines novada pašvaldības aģentūra ‘’Olaines sociālais dienests’’. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai, kas ir nepieciešams minētā mērķa sasniegšanai. Pašvaldības izraudzītie līdzekļi ir leģitīmi un rīcība ir atbilstoša augstākstāvošiem normatīviem aktiem. |
| 8. Izstrādes gaitā veiktās konsultācijas ar privātpersonām un institūcijām | Saistošo noteikumu projekts no 2023. gada \_\_\_\_\_\_\_\_\_\_\_\_\_\_ līdz \_\_\_\_\_\_\_\_\_\_\_\_\_\_\_ publicēts pašvaldības mājas lapā sabiedrības viedokļa noskaidrošanai.  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

Domes priekšsēdētājs  A. Bergs